CELEX: 62016TN0160
Language: et
Date: 2016-04-15 00:00:00
Title: Kohtuasi T-160/16: 15. aprillil 2016 esitatud hagi – Groningen Seaports jt versus komisjon

6.6.2016   
            
            
               ET
            
            
               Euroopa Liidu Teataja
            
            
               C 200/29
            
         15. aprillil 2016 esitatud hagi – Groningen Seaports jt versus komisjon
   (Kohtuasi T-160/16)
   (2016/C 200/42)
   Kohtumenetluse keel: hollandi
   
      Pooled
   
   
      Hagejad: Groningen Seaports NV (Delfzijl, Madalmaad), Havenbedrijf Amsterdam NV (Amsterdam, Madalmaad), Havenbedrijf Rotterdam NV (Rotterdam, Madalmaad), Havenschap Moerdijk (Moerdijk, Madalmaad), NV Port of Den Helder (Den Helder, Madalmaad), Zeeland Seaports NV (Terneuzen, Madalmaad) (esindajad: advokaat E. Pijnacker Hordijk ja advokaat I. Kieft)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada vaidlustatud otsus;
            
         
               —
            
            
               mõista siinse menetluse kohtukulud välja komisjonilt.
            
         
      Väited ja peamised argumendid
   
   Hagejad vaidlustavad komisjoni 21. jaanuari 2016. aasta otsuse riigiabi SA.25338 (2014/C) (ex E 3/2008 ja ex CP 115/2004) kohta – Madalmaad – riigi osalusega äriühingute vabastus äriühingu tulumaksust.
   Hagi toetuseks esitavad hagejad ühe väite.
   Ainus väide, et rikutud on riigiabi reguleerivate õigusnormide eesmärke, liidu õiguse üldpõhimõtteid, eelkõige võrdsuse põhimõtet, otsuste hoolika ettevalmistamise nõuet ja omavoli keeldu, samuti põhjendamise kohustust.
   
               —
            
            
               Madalmaade riiklikud meresadamad ei konkureeri Madalmaade eraettevõtjatega, vaid Prantsuse, Belgia ja Saksa meresadamatega Hamburgi ja Le Havre vahelises piirkonnas.
            
         
               —
            
            
               Need Euroopa konkurendid saavad erinevas vormis riigiabi, mis avaldab negatiivset mõju Madalmaade riiklikele meresadamatele. Komisjonile oli see asjaolu vaidlustatud otsuse tegemise ajal teada. Nagu Madalmaade riiklikud meresadamad on ka kõik nendega konkureerivad meresadamad Hamburgi ja Le Havre vahelises piirkonnas äriühingu tulumaksust vabastatud. Saksa meresadamad saavad lisaks väga suurt tegevusabi kahjumi katmise näol. Ka see asjaolu oli komisjonile vaidlustatud otsuse tegemise ajal teada.
            
         
               —
            
            
               Vaidlustatud otsusega kaotatakse ühepoolselt Madalmaade riiklikele meresadamatele kehtiv maksuvabastus, samas kui Belgia ja Prantsuse meresadamate analoogilised vabastused jäävad esialgu kehtima ning Saksa meresadamatele antava abi kaotamise kohta ei ole tehtud veel esimest vormilist menetluslikku sammugi.
            
         
               —
            
            
               Kuna komisjon soovib vaidlustatud otsusega kaotada üksnes Madalmaade riiklike meresadamate maksuvabastust, halvenevad oluliselt niigi ebavõrdsed konkurentsitingimused Euroopa sadamasektoris ning komisjon paneb Madalmaade riiklikud meresadamad oluliselt ebasoodsamasse olukorda võrreldes nende vahetute konkurentidega, kes on äriühingu tulumaksust samuti vabastatud ning saavad lisaks ka muus vormis riigiabi. Komisjon ei põhjenda, miks ta soovib kaotada üksnes Madalmaade riiklike meresadamate maksuvabastust.